**Прадмет:** беларуская літаратура.

**Клас:** 6.

**Тэма:** Мастацкае слова: вобразнасць, выразнасць, хараство

**Урок № 27. Тэма урока:** Янка Брыль. “Над зямлёй – красавіцкае неба”

**Вучэбны дапаможнік:** Беларуская літаратура 6 клас А.І. Бельскі, Л.К. Цітова, 2016 год. Вучэбная праграма па беларускай літаратуры 2017 год.

**Мэта***:* стварыць умовы для разумення маляўнічасці вясновага пейзажу ў лірычнай мініяцюры Янкі Брыля “Над зямлёй – красавіцкае неба”, умець вызначаць ролю выяўленчых сродкаў мовы ў выяўленні хараства навакольнага свету.

**Задачы:** выклікаць у вучняў яркія зрокавыя і слыхавыя ўражанні ад сустрэчы з мастацкім адлюстраваннем веснавой прыроды ў лірычнай мініяцюры Янкі Брыля “Над зямлёй – красавіцкае неба”. Дапамагчы заўважыць сувязь мастацкага апісання прыроды з характарам і настроем аўтара; удасканальваць уменні выразнага чытання пейзажных апісанняў у празаічным творы; развіваць літаратурна – творчыя здольнасці вучняў; выхоўваць пачуццё замілавання вобразамі роднай прыроды.

**Выкарыстаныя ў плане**-**канспекце дапаможнікі**: Беларуская літаратура 6 клас. Тэматычны кантроль. Мінск “Аверсэв” 2019. Н.А. Міхновіч. Беларуская літаратура 6 клас. Рабочы сшытак. Мінск “Аверсэв” 2019. Н.А. Міхновіч.

**Абсталяванне:** вучэбны дапаможнік па беларускай літаратуры для 6 класа, партрэт Я. Брыля, міні – выстава твораў пісьменніка, мультымедыйная прэзентацыя, рознаўзроўневыя заданні па тэме ўрока, рэпрадукцыі карцін на тэму “Вясна”, памятка “ Ацэньваем вуснае сачыненне”.

**Узровень вывучэння матэрыялу:** базавы

**Тып ўрока**: камбінаваны з элементамі здароўезберагаючых тэхналогій.

Эпіграф: Прыйшоў вясёлы красавік,

І ўся зямля красой запела.

Анатоль Астрэйка

Ход урока

1. *Арганізацыйны момант.* Уступнае слова настаўніка.

Добры дзень. З якім настроем вы прыйшлі на ўрок? Жадаю ўсім добрага настрою на працягу ўрока. А настрой наш, безумоўна , залежыць ад нас саміх і яшчэ, напэўна, ад таго надвор’я, якое на дварэ, а таксама ад стану прыроды, якая зачароўвае нас сваім хараством у любую пару года.

1. *Праверка дамашняга задання:*
2. Вучні выразна чытаюць верш Р. Брадуліна “Уцякала зіма ад вясны”.
3. Па жаданні чытаюць невялікую вершаваную або празаічную замалёўку на адну з тэм: “ Крыгаход на рацэ”, “У чаканні буслоў”, “Праводзіны зімы”. (Вучні ацэньваюць работу па памятцы “Ацэньваем вуснае сачыненне” ).
4. *Мэтавызначальны этап*. *Актуалізацыя ведаў і ўменняў вучняў*
5. Работа з эпіграфам.

Выразна прачытайце радкі А. Астрэйкі. Патлумачце іх.

1. Работа ў групах.

а) першая група падбірае прыметнікі да слова красавік.

б) другая група падбірае дзеясловы да слова красавік.

3. Слова настаўніка: мы з вамі прыслухаліся, прыгледзіліся да тых змен, якія адбываюцца ў прыродзе ў красавіку.

- Як вы мяркуеце, якая тэма ўрока?

- Якія задачы нам неабходна вырашыць? Дапоўніце, калі ласка, фразы:

У канцы урока я:

* буду ведаць…
* буду ўмець…
* буду выхоўваць…

*Фізкультхвілінка*

Скажыце, дзеткі, вы стаміліся?

Тады ўстаньце, усміхніцеся,

Зямліцы нашай пакланіцеся

За шчаслівы дзень учарашні,

За палі, лугі і пашні.

Улева, управа павярніцеся,

Вераценцам пакруціцеся.

Раз – прысядзьце,

Два – прысядзьце,

І за парты ціха сядзьце.

1. *Вывучэнне новай тэмы.*

а) Паведамленне вучняў пра асобу Я. Брыля і яго творчасць для дзяцей;

б) прагляд відэафільма па творы Я. Брыля “Над зямлёй - красавіцкае неба” (https://www.youtube.com/watch?v=BNnSQwFOSvE).

в) чытанне твора вучнямі ўголас;

Лексічная праца. Работа з тлумачальным слоўнікам.

- Што такое рунь? (Рунь – усходы азімых зерневых культур)

- Што такое смуга? ( Смуга – лёгкая дымка, туман)

- А хто такі араты? ( Той, хто арэ зямлю, хлебароб)

- Лагодныя. Гэта якія? ( Мяккія, прыемныя, ласкавыя)

Гімнастыка для вачэй.

1. *Праверка разумення вывучанага.* *Самастойная работа вучняў* (рознаўзроўневыя заданні, гл. дадатак 1). *Афішыраванне работ.*

Выступленне вучняў.

1. *Замацаванне вывучанага.*Выкананне тэставага задання па творы Янкі Брыля “Над зямлёй – красавіцкае неба”. ( Гл. Беларуская літаратура. 6 клас: тэматычны кантроль / Н.А. Міхновіч. – 2 –е выд. Мінск:Аверсэв, 2019, с.63-64)
2. *Абагульненне і сістэматызацыя вывучанага:*

Хвіліна творчасці Паводле рэпрадукцыі карціны Фердынанда Рушчыца “Вясна” ( яна змешчана на форзацы вучэбнага дапаможніка) падрыхтуйце вуснае выказванне “Прырода сустракае вясну”, ужываючы цытаты з твора Янкі Брыля “Над зямлёй – красавіцкае неба”

Ахапкі белых воблакаў, халаднаватая просінь, ажывае зеляніна руні, узгоркі пацягнуты смугой, гаспадарліва завіхаюцца пчолы, ад радасці разводзяць крыламі шпакі.

1. *Кантроль ведаў і ўменняў.* Выступленне вучняў з вусным выказваннем, узаемаацэнка з выкарыстаннем памяткі “Ацэньваем вуснае сачыненне”

* Адпаведнасць выказвання тэме.
* Асноўная думка ( выражана, не выражана, выражана часткова).
* Паслядоўнасць выкладу думак, іх лагічная сувязь (захоўваецца, часткова захоўваецца, не захоўваецца).
* Творчы падыход да раскрыцця тэмы (ёсць, няма).
* Наяўнасць вываду ў рабоце.
* Адсутнасць (наяўнасць) памылак у змесце, маўленчых памылак.

1. Дамашняе заданне. Падрыхтаваць выразнае чытанне твора. Скласці план твора, падрыхтавацца да тэматычнага кантролю ( Гл. Беларуская літаратура. 6 клас: тэматычны кантроль / Н.А. Міхновіч. – 2 –е выд. Мінск:Аверсэв, 2019, частка Б на с. 65 )
2. *Падвядзенне вынікаў. Выстаўленне адзнак*.
3. *Рэфлексія.*

- Успомніце, якія задачы мы ставілі на пачатку ўрока?

* З якімі задачамі справіліся? Што засталося незразумелым?
* Дзе спатрэбяцца набытыя веды?

Дадатак 1.

Самастойная работа ( рознаўзроўневыя заданні)

I узровень ( 1-2 балы)

1. Якія змены ў прыродзе заўважае Янка Брыль у творы з надыходам вясны?
2. Які настрой пераважае ў творы?

II узровень (3-4 балы)

Да прыведзеных вершаваных радкоў падбярыце адпаведнікі з твора Янкі Брыля “Над зямлёй – красавіцкае неба”

а) Развіталася зіма –

Снегу ўжо нідзе няма.

І зямля сухая

Дожджыку чакае. (М. Хведаровіч).

б) Хто прыносіць нам вясну;

Сонцам поплаў меціць,

Будзіць поле ада сну?

Жаваранак, дзеці. ( В. Вітка).

в) Ў сетцы дрэў ідзе птушыны мітынг –

У азоне спеў ярчэй грыміць.

А зямля абмытая дыміцца,

Дыхаючы поўнымі грудзьмі.

На сустрэчу ім выхлдзяць людзі:

“Сейбітаў, радзімая, прымай!!

Я па ўсіх прыкметах бачу – будзе

Сёлета багаты ўраджай. П. Панчанка

III узровень (5-6 балаў)

1. Якую народную песню мае на ўвазе аўтар твора? Ці згодныя вы, што рака надае своеасаблівую адметнасць беларускаму краявіду?
2. Успомніце народныя прыкметы, звязаныя з месяцам красавіком.

IV узровень (7-8 балаў)

Ад якога слова паходзіць назва чацвёртага месяца года ? Гэтаму адпавядае і другая назва месяца, што сустракаецца ў старажытнай літаратуры. Яго выкарыстоўвае і Францыск Скарына ў “Малой падарожнай кніжцы”. Што гэта за іншае найменне вышэй названага месяца?